Тиркеме

**Мамлекеттик органдын жана жергиликтүү өз алдынча башкаруу органынын мамлекеттик жарандык кызматынын жана муниципалдык кызматынын кадрлар резервине киргизүү үчүн ачык конкурс өткөрүүнүн, аны түзүүнүн жана**

**иштөөсүнүн тартиби жөнүндө**

**жобо**

**1. Жалпы жоболор**

1. Ушул Жобо мамлекеттик органдын жана жергиликтүү өз алдынча башкаруу органынын мамлекеттик жарандык кызматынын жана муниципалдык кызматынын кадрлар резервине (мындан ары – кадрлар резерви) киргизүү үчүн ачык конкурс өткөрүүнүн, аны түзүүнүн жана иштөөсүнүн тартибин аныктайт.

2. Кадрлар резервинин максаты – административдик мамлекеттик жана муниципалдык кызмат орундарына квалификациялуу кадрларды тартуу.

3. Кадрлар резерви мамлекеттик жарандык кызматтын жана муниципалдык кызматтын кенже, улук жана башкы административдик кызмат орундарына талапкерлерден турат.

4. Кадрлар резерви мамлекеттик органдын, жергиликтүү өз алдынча башкаруу органынын жетекчиси тарабынан тиешелүү түрдө түзүлөт.

Мамлекеттик органдын ведомстволук бөлүмдөрүнүн өзгөчөлүгүн жана штаттык санын эске алуу менен, мамлекеттик органдардын жетекчилери ведомстволук бөлүмдүн жетекчисине мамлекеттик органдын ведомстволук бөлүмүнүн өзүнчө кадрлар резервин түзүү укугун бере алышат. Мындай учурда мамлекеттик органдардын ведомстволук бөлүмдөрүнүн жетекчилери ушул Жободо мамлекеттик органдардын жетекчилери үчүн белгиленген функцияларды (ыйгарым укуктарды) ишке ашыра алышат.

**2. Кадрлар резервин түзүүнүн тартиби**

5. Кадрлар резервине төмөнкүлөр киргизилет:

1) ошол органда административдик кызмат орундарын ээлеген мамлекеттик жарандык кызматчылар жана муниципалдык кызматчылар (мындан ары – кызматчылар);

2) органды кайра уюштурууга, штатты кыскартууга, ден соолугунун абалы боюнча узакка эмгекке жарамсыздыкка байланыштуу кызмат орундарынан бошотулган адамдар;

3) мыйзамдарда белгиленген талаптарга жооп берген, кадрлар резервине киргизүү үчүн ачык конкурстук тандоодон өткөн Кыргыз Республикасынын жарандары.

6. Кадрлар резервине киргизүүгө конкурс (мындан ары – конкурс) тийиштүү мамлекеттик орган, жергиликтүү өз алдынча башкаруу органы тарабынан жарыяланат жана өткөрүлөт.

Конкурс өткөрүү өзүнө төмөнкү этаптарды камтыйт:

– конкурска катышуучулардын документтерин мамлекеттик жарандык кызматчыларга жана муниципалдык кызматчыларга коюлган талаптарга ылайык келишин кароо;

– талапкерлерди мамлекеттик кызмат жана жергиликтүү өз алдынча башкаруу иштери боюнча ыйгарым укуктуу мамлекеттик органда компьютердик тестирлөө;

– аңгемелешүү.

7. Кадрлар резервине киргизүүгө конкурс өткөрүү максатында ар бир мамлекеттик органда, жергиликтүү өз алдынча башкаруу органында конкурстук комиссия (мындан ары – конкурстук комиссия) түзүлөт. Конкурстук комиссиянын курамы 9 адамдан ашпашы керек.

8. Мамлекеттик органдын конкурстук комиссиясынын курамы мамлекеттик органдын жетекчиси тарабынан бекитилет.

Конкурстук комиссиянын курамына милдеттүү түрдө төмөнкүлөр киргизилет:

– персоналды башкаруу кызматынын жетекчиси (адиси);

– коррупциянын алдын алуу маселелери боюнча ыйгарым укуктуу (болсо);

– жарандык коомдун өкүлү жана/же мамлекеттик же муниципалдык кызматтын ардагери (макулдашуу боюнча).

Конкурстук комиссиянын төрагасы болуп мамлекеттик органдын жетекчисинин орун басары (кадрдык ишти тейлеген), мамлекеттик органдын аппаратынын жетекчиси, персоналды башкаруу боюнча кызматынын жетекчиси саналат. Мамлекеттик органдын жетекчисинин орун басарын (кадрдык ишти тейлеген), аппараттын жетекчисин, персоналды башкаруу боюнча кызматтын жетекчисин конкурстук комиссиянын төрагасы кылып аныктоо мүмкүн болбогон учурда – мамлекеттик органдын жетекчиси тарабынан аныкталуучу башка кызмат адамы саналат.

Конкурстук комиссиянын катчысы болуп мамлекеттик органдын жетекчиси тарабынан аныкталуучу персоналды башкаруу маселелери боюнча ыйгарым укуктуу адам саналат.

Мамлекеттик органдын ведомстволук же аймактык бөлүмүндө конкурстук комиссия түзүлүшү мүмкүн, анын курамы мамлекеттик органдын жетекчиси менен макулдашуу боюнча мамлекеттик органдын ведомстволук же аймактык бөлүмүнүн жетекчиси тарабынан бекитилет.

Комиссиянын жок болгон мүчөсүнүн ордун алмаштырууга жол берилбейт.

9. Жергиликтүү өз алдынча башкаруу органынын конкурстук комиссиясынын курамы жергиликтүү өз алдынча башкаруу органынын жетекчиси тарабынан бекитилет.

Конкурстук комиссиянын курамына милдеттүү түрдө төмөнкүлөр киргизилет:

– облустук маанидеги шаардын мэриясында конкурс өткөрүүдө – Кыргыз Республикасынын Президентинин тийиштүү облустагы ыйгарым укуктуу өкүлүнүн өкүлү;

– райондук маанидеги шаардын мэриясында жана айыл өкмөтүндө конкурс өткөрүүдө – жергиликтүү мамлекеттик администрациянын өкүлү;

* персоналды башкаруу кызматынын өкүлү же персоналды башкаруу маселелери боюнча ыйгарым укуктуу адам (болсо);

– коррупциянын алдын алуу маселелери боюнча ыйгарым укуктуу (болсо);

– жарандык коомдун өкүлү жана/же мамлекеттик же муниципалдык кызматтын ардагери (макулдашуу боюнча).

Конкурстук комиссиянын төрагасы жана катчысы жергиликтүү өз алдынча башкаруу органынын жетекчиси тарабынан конкурстук комиссиянын мүчөлөрүнүн ичинен аныкталат.

Республикалык маанидеги шаарларда жергиликтүү өз алдынча башкаруу органынын жетекчиси жергиликтүү өз алдынча башкаруу органынын ведомстволук/түзүмдүк же аймактык бөлүмдөрүндө конкурсту уюштуруу жана өткөрүү үчүн тийиштүү конкурстук комиссияларды түзүүгө укуктуу. Ведомстволук/түзүмдүк же аймактык бөлүмдүн конкурстук комиссиясынын курамы, анын иштөөсүнүн тартиби жергиликтүү өз алдынча башкаруу органынын жетекчиси тарабынан бекитилет.

Жергиликтүү кеңештердин муниципалдык кызматчыларынын штаттык санын эске алуу менен жергиликтүү кеңештин конкурстук комиссиясынын курамына жергиликтүү кеңештин төрагасы тарабынан аныкталуучу жергиликтүү кеңештин депутаты (депутаттары) жана жергиликтүү өз алдынча башкаруунун аткаруучу органынын өкүлү (жергиликтүү өз алдынча башкаруунун аткаруучу органынын башчысы менен макулдашуу боюнча комиссиянын катчысы катары) киргизилиши мүмкүн.

Калктын саны 6001 адамдан ашык болгон айылдык аймактын жергиликтүү кеңешинин кадрлар резервине конкурстук тандоо өткөрүүнү уюштуруучулук жактан камсыздоо тиешелүү айыл өкмөтүнүн аппаратына жүктөлөт.

Комиссиянын жок болгон мүчөлөрүнүн ордун алмаштырууга жол берилбейт.

10. Мамлекеттик орган, жергиликтүү өз алдынча башкаруу органы кадрлар резервине конкурстук тандоо өткөрүү жөнүндө тийиштүү акты чыгарылгандан кийин эки жумуш күндүн ичинде бул маалыматты өзүнүн ведомстволук веб-сайтына жайгаштырат жана жарыянын текстин мамлекеттик кызмат жана жергиликтүү өз алдынча башкаруу иштери боюнча ыйгарым укуктуу мамлекеттик органга анын ведомстволук веб-сайтына жайгаштыруу үчүн жиберет.

Эгерде мамлекеттик органга, жергиликтүү өз алдынча башкаруу органына байланышпаган жагдайлар боюнча маалыматты ведомстволук веб-сайтка жайгаштыруу мүмкүн болбосо, анда аны жалпыга маалымдоо каражаттарында жайгаштырууга жол берилет.

Кадрлар резервине киргизүү үчүн ачык конкурс өткөрүү жөнүндө маалымат милдеттүү түрдө төмөнкү маалыматтарды камтышы керек:

– мамлекеттик органдын, жергиликтүү өз алдынча башкаруу органынын аталышы жана юридикалык дареги;

– кадрлар резервине киргизүү үчүн коюлуучу квалификациялык талаптар;

– конкурска катышуу үчүн зарыл болгон документтердин тизмеси;

– документтерди кабыл алуу убактысы жана орду.

Жарыя Кыргыз Республикасынын мыйзамдарына каршы келбеген кошумча маалыматты камтышы мүмкүн.

Конкурс зарылдыкка жараша өткөрүлөт. Мында ачык конкурстук тандоонун натыйжалары боюнча кадрлар резервине киргизилген адамдардын саны мамлекеттик органдын, жергиликтүү өз алдынча башкаруу органынын ар бир административдик кызмат ордуна балансталган ыкманы эске алуу менен мамлекеттик органдын, жергиликтүү өз алдынча башкаруу органынын кызматчыларынын жалпы штаттык санынын 100 пайызынан ашпоого тийиш.

11. Тандоого катышууну каалаган адамдар кадрлар резервине киргизүү үчүн конкурстук тандоону жарыялаган мамлекеттик органга, жергиликтүү өз алдынча башкаруу органына арызын жана документтерин тапшырышат.

Документтерди кабыл алуу мөөнөтү мамлекеттик органдын, жергиликтүү өз алдынча башкаруу органынын жетекчиси тарабынан аныкталат, бирок конкурс өткөрүү жөнүндө маалымат жайгаштырылган күндөн тартып 10 календарлык күндөн аз болбоого тийиш. Документтерди кабыл алуу мөөнөтүнүн аякташы конкурс өткөрүү жөнүндө жарыянын текстинде көрсөтүлөт.

Тандоого катышуу үчүн төмөнкү документтер тапшырылат:

– өзүнүн арызы;

– резюме (электрондук почтаны көрсөтүү менен), өздүк таржымал (соттуулугу бар же жок экендиги жөнүндө маалыматты көрсөтүү менен);

– нотариустан же акыркы иштеген жеринде күбөлөндүрүлгөн негизги жана кошумча билимин (бар болсо) ырастаган документтердин көчүрмөлөрү;

– нотариустан же акыркы иштеген жеринде күбөлөндүрүлгөн эмгек китепчесинин көчүрмөсү (иш стажы бар болсо);

– илимий даражаны жана илимий наамды (бар болсо) ыйгаруу жөнүндө документтердин көчүрмөлөрү;

– паспорттун көчүрмөсү.

12. Кадрлар резервине киргизүү үчүн талапкерлер төмөнкү квалификациялык талаптарга шайкеш келиши керек:

1) административдик кызмат орундарынын кенже тобу үчүн:

– жогорку билим – мамлекеттик органдар үчүн; жогорку же болбосо орто кесиптик билим – жергиликтүү өз алдынча башкаруу органдары үчүн;

– иш стажына талаптар коюлбайт;

2) административдик кызмат орундарынын улук тобу үчүн:

– жогорку билим;

– жалпысынан бир жылдан кем эмес мамлекеттик жана/же муниципалдык кызмат стажы же тийиштүү кесиптик чөйрөдөгү 3 жылдан кем эмес иш стажы;

3) административдик кызмат орундарынын башкы тобу үчүн:

– жогорку билим;

– жалпысынан 3 жылдан кем эмес мамлекеттик жана/же муниципалдык кызмат стажы же тийиштүү кесиптик чөйрөдөгү 5 жылдан кем эмес иш стажы.

13. Документтерди кабыл алуу аяктаган күндөн тартып 10 жумуш күндүн ичинде ушул Жобого ылайык тапшырылган арыздардын жана документтердин негизинде комиссия талапкерлердин белгиленген талаптарга туура келери (же болбосо туура келбестиги) жана аларды компьютердик тестирлөөгө катыштыруу жөнүндө чечим кабыл алат.

14. Мамлекеттик орган, жергиликтүү өз алдынча башкаруу органы документтерди карагандан кийин үч жумуш күндүн ичинде мамлекеттик кызмат жана жергиликтүү өз алдынча башкаруу иштери боюнча ыйгарым укуктуу мамлекеттик органга конкурстун катышуучуларын тестирлөөгө өтүнмө берет.

 Компьютердик тестирлөө мамлекеттик кызмат жана жергиликтүү өз алдынча башкаруу иштери боюнча ыйгарым укуктуу мамлекеттик орган тарабынан өткөрүлөт.

15. Компьютердик тестирлөөнүн этаптары төмөнкүдөй бөлүштүрүлөт:

1) мыйзамдарды билүү (жалпы жана предметтик);

2) талапкердин кесиптик маанилүү жеке сапаттарын аныктоо.

Мыйзамдарды билүүсүнө компьютердик тестирлөөдөн өтүүдө баллдын жалпы санынын 50 пайызынан кем эмес балл алган талапкерлерге кесиптик маанилүү жеке сапаттарын аныктоо үчүн компьютердик тестирлөө этабына катышууга уруксат берилет.

Кесиптик маанилүү жеке сапаттарын аныктоо үчүн компьютердик тестирлөөдө босоголук маани белгиленбейт.

Кесиптик маанилүү жеке сапаттарын аныктоо үчүн компьютердик тестирлөөдөн өткөндөн кийин талапкерлерге аңгемелешүүгө катышууга уруксат берилет.

Компьютердик тестирлөөнүн форматы, суроолордун саны, тесттик тапшырмаларга киргизилген ченемдик укуктук актылардын тизмеси мамлекеттик кызмат жана жергиликтүү өз алдынча башкаруу иштери боюнча ыйгарым укуктуу мамлекеттик орган тарабынан аныкталат.

Предметтик мыйзамдар боюнча суроолор ар бир мамлекеттик орган, жергиликтүү өз алдынча башкаруу органы сунуштаган ченемдик укуктук актылардын тизмесинин негизинде мамлекеттик кызмат жана жергиликтүү өз алдынча башкаруу иштери боюнча ыйгарым укуктуу мамлекеттик орган тарабынан түзүлөт.

Тестирлөөнүн жыйынтыктары протокол менен таризделип, комиссиянын катчысына өткөрүп берилет.

16. Аңгемелешүү конкурстук комиссия тарабынан өткөрүлөт.

Аңгемелешүүнүн натыйжалары боюнча комиссия талапкерди кадрлар резервине киргизүүгө сунуштоо жөнүндө же анын талапкерлигин четке кагуу тууралуу чечим кабыл алат.

Комиссиянын ар бир мүчөсү талапкерди кадрлар резервинин курамына сунуштоого “макул” же “каршы” деген гана добуш берет.

Комиссиянын чечими жыйналышка катышкан мүчөлөрүнүн жөнөкөй көпчүлүгүнүн добушу менен кабыл алынат.

Талапкер добуштардын бирдей санына ээ болуп калган учурда комиссиянын төрагасынын добушу чечүүчү болуп саналат.

Комиссиянын жыйналышы ага курамынын кеминде үчтөн экиси катышкан учурда мыйзамдуу деп эсептелет.

17. Комиссиянын чечимине (актысына) сот тартибинде даттанылышы мүмкүн.

18. Конкурстун жыйынтыгы боюнча конкурстук тандоодон ийгиликтүү өткөн адам 3 жумуш күндүн ичинде конкурстук комиссиянын чечиминин (актысынын) негизинде мамлекеттик органдын, жергиликтүү өз алдынча башкаруу органынын жетекчисинин буйругу (же башка тескөөчү документ) менен кадрлар резервине киргизилет.

19. Ушул Жобо менен жөнгө салынбаган тандоо өткөрүү боюнча уюштуруу мүнөзүндөгү маселелер комиссия тарабынан аныкталат.

**3. Кадрлар резервинин иштөө тартиби**

20. Административдик бош кызмат ордуна дайындоо мамлекеттик органдын же жергиликтүү өз алдынча башкаруу органынын кадрлар резервинде турган адамдардын ичинен же болбосо мыйзамдарга ылайык ротациялоо иретинде мамлекеттик органдын, жергиликтүү өз алдынча башкаруу органынын жетекчиси тарабынан ишке ашырылат.

Жакшы даярдалган кесипкөй кадрлар менен камсыз кылуу максатында мамлекеттик органдын, жергиликтүү өз алдынча башкаруу органынын жетекчиси кадрлар резервинен дайындоо үчүн сунуштоо тартибин, анын ичинде тандоо критерийлерин аныктоого укуктуу.

21. Ушул органда административдик кызмат орундарын ээлеген мамлекеттик жарандык кызматчылар жана муниципалдык кызматчылар жетекчинин тийиштүү чечими (актысы) чыгарылбастан, мамлекеттик органдын, жергиликтүү өз алдынча башкаруу органынын кадрлар резервинин алардын иш стажына туура келген тобуна (башкы, улук жана кенже) автоматтык түрдө киргизилген деп эсептелет.

Башкы административдик мамлекеттик кызмат орундарын жана муниципалдык кызмат орундарын ээлөөгө кадрлар резервинде турган адамдар административдик мамлекеттик жана муниципалдык кызмат орундарынын башкы, улук жана кенже тобун ээлөөгө талапкер боло алат.

Улук административдик мамлекеттик кызмат орундарын жана муниципалдык кызмат орундарын ээлөөгө кадрлар резервинде турган адамдар административдик мамлекеттик жана муниципалдык кызмат орундарынын улук жана кенже тобун ээлөөгө талапкер боло алат.

Кенже административдик мамлекеттик кызмат орундарын жана муниципалдык кызмат орундарын ээлөөгө кадрлар резервинде турган адамдар административдик мамлекеттик жана муниципалдык кызмат орундарынын кенже тобун ээлөөгө талапкер боло алат.

22. Органдын кайра уюштурулганына, штаттын кыскарганына, ден соолугунун абалы боюнча узакка эмгекке жарамсыздыгына байланыштуу кызмат ордунан бошотулган адам жазуу жүзүндөгү арызынын негизинде ушул мамлекеттик органдын, жергиликтүү өз алдынча башкаруу органынын кадрлар резервинин анын иш стажына туура келген тобуна (башкы, улук жана кенже) киргизилет. Бул арыз жумуштан бошотуу жөнүндө чечим менен таанышкандан кийин үч айдан кечиктирбестен берилиши керек. Мамлекеттик органдын, жергиликтүү өз алдынча башкаруу органынын жетекчиси арыз берилгенден кийин үч жумуш күндүн ичинде бул адамды кадрлар резервине киргизүү жөнүндө тийиштүү чечим (акт) чыгарат.

23. Ачык конкурстук тандоодон өткөн адамдар жана органдын кайра уюштурулганына, штаттын кыскарганына, ден соолугунун абалы боюнча узакка эмгекке жарамсыздыгына байланыштуу кызмат ордунан бошотулган адамдар үчүн кадрлар резервинде туруу мөөнөтү кадрлар резервине киргизилген күндөн тартып 3 жылды түзөт.

24. Министрликтин, мамлекеттик комитеттин, административдик ведомствонун райондук деңгээлдеги аймактык бөлүмүнүн жетекчисинин административдик мамлекеттик бош кызмат ордуна дайындоо (мамлекеттик органдын ведомстволук бөлүмүнүн аймактык бөлүмүн/түзүмүн кошпогондо) жергиликтүү мамлекеттик администрация башчысы (мындан ары – аким) тарабынан төмөнкү тартипте ишке ашырылат:

– бош орун пайда болгон күндөн тартып 7 жумуш күндүн ичинде министрликтин, мамлекеттик комитеттин, административдик ведомствонун жетекчиси тийиштүү мамлекеттик органдын (министрликтин, мамлекеттик комитеттин, административдик ведомствонун) кадрлар резервинде турган адамдардын ичинен квалификациялык талаптарга ылайык келген 3төн кем эмес талапкерди акимге сунуштайт;

– аким сунушту алган күндөн тартып 3 жумуш күндүн ичинде сунушталган талапкерлердин бирөөсүн кызмат ордуна дайындоо жөнүндө тийиштүү акт чыгарат же болбосо сунушталган талапкерлерден баш тартып, талапкерлерден баш тартуунун негиздүү себептерин чагылдырган катты аталган талапкерлерди сунуштаган мамлекеттик органдын жетекчисине жөнөтөт;

– мамлекеттик органдын жетекчиси талапкерлерден баш тартуу жөнүндө акимден кат алгандан кийин 3 жумуш күндүн ичинде (талапкерлер болгондо) тийиштүү мамлекеттик органдын кадрлар резервинде турган адамдардын ичинен квалификациялык талаптарга ылайык келген башка талапкерди (2ден көп эмес) кайрадан сунуштайт;

– кадрлар резервинде башка талапкерлер жок болгон учурда мамлекеттик органдын жетекчиси мурда берилген талапкерлерди киргизүүгө укуктуу;

 – талапкерлер кайрадан киргизилген учурда аким кайрадан сунушталган талапкерлердин бирөөсүн сунуш алган күндөн тартып 2 жумуш күндүн ичинде дайындайт.

25. Министрликтин, мамлекеттик комитеттин, административдик ведомствонун шаардык бөлүмүнүн (мамлекеттик органдын ведомстволук бөлүмүнүн аймактык бөлүмүн/түзүмүн кошпогондо) жетекчисинин административдик мамлекеттик бош кызмат ордуна дайындоо шаардын мэри тарабынан төмөнкү тартипте ишке ашырылат:

– бош орун пайда болгон күндөн тартып 7 жумуш күндүн ичинде министрликтин, мамлекеттик комитеттин, административдик ведомствонун жетекчиси тийиштүү мамлекеттик органдын (министрликтин, мамлекеттик комитеттин, административдик ведомствонун) кадрлар резервинде турган адамдардын ичинен квалификациялык талаптарга ылайык келген 3төн кем эмес талапкерди шаардын мэрине сунуштайт;

– шаардын мэри сунушту алган күндөн тартып 3 жумуш күндүн ичинде сунушталган талапкерлердин бирөөсүн кызмат ордуна дайындоо жөнүндө тийиштүү акт чыгарат же болбосо сунушталган талапкерлерден баш тартып, талапкерлерден баш тартуунун негиздүү себептерин чагылдырган катты аталган талапкерлерди сунуштаган мамлекеттик органдын жетекчисине жөнөтөт;

– мамлекеттик органдын жетекчиси талапкерлерден баш тартуу жөнүндө шаардын мэринен кат алгандан кийин 3 жумуш күндүн ичинде (талапкерлер болгондо) тийиштүү мамлекеттик органдын кадрлар резервинде турган адамдардын ичинен квалификациялык талаптарга ылайык келген башка талапкерди (2ден көп эмес) кайрадан сунуштайт;

* кадрлар резервинде башка талапкерлер жок болгон учурда мамлекеттик органдын жетекчиси мурда берилген талапкерлерди киргизүүгө укуктуу;

– талапкерлер кайрадан киргизилген учурда мэр кайрадан сунушталган талапкерлердин бирөөсүн сунуш алган күндөн тартып
2 жумуш күндүн ичинде дайындайт.

26. Ушул Жободо белгиленген сунуш берүү жана дайындоо мөөнөттөрүн сактабоо, эгерде мөөнөт мамлекеттик органга/ жергиликтүү өз алдынча башкаруу органына байланышпаган жүйөөлүү себептер боюнча бузулса, эреже бузуу болуп эсептелбейт.

**4. Кадрлар резервинен чыгаруу тартиби**

27. Кадрлар резервинде турган адам анын курамынан төмөнкү учурларда чыгарылат:

– Кыргыз Республикасынын жарандыгынан чыкканда;

– соттун чечими менен аракетке жөндөмсүз деп таанылганда;

– соттун айыптоочу өкүмү менен кызматчы катары иштөөгө же мамлекеттик жана муниципалдык кызматтын айрым кызмат орундарын ээлөөгө тыюу салынганда;

– мамлекеттик органдын, жергиликтүү өз алдынча башкаруу органынын кадрлар резервинде турган адам ээлеген кызмат ордунан бошотулгандыгына байланыштуу;

– кадрлар резервинде туруу мөөнөтү аяктаганда;

– кадрлар резервинен чыгуу жөнүндө өз арызын бергенде.

28. Кадрлар резервинин курамынан чыгаруу жөнүндө чечим мамлекеттик органдын, жергиликтүү өз алдынча башкаруу органынын жетекчисинин тиешелүү актысы менен таризделет.